次韻高秘書
作者：蘇泂
朝代：宋

paragraphs: 高郎水江漢，波浪所從出。
讀書識大體，於世無棄物。
誰歟戒盈滿，視彼欹器側。
如君執謙柄，我不能萬一。
羣公石渠上，天子正側席。
翻然侍親歸，袍茜髮黑漆。
老仙顧之笑，吾與子居越。
人生屈伸肘，猶動靜語默。
非無鶴乘軒，亦有驥在櫪。
忠當盡臣節，孝則共子職。
煌煌周孔意，千古照簡冊。
吾儕負君親，但守不黔突。